
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	24 februarie 2010

	Nr.
	27/52


R A P O R T

asupra propunerii legislative pentru acordarea unor tichete cadou de Paşti şi de Crăciun pensionarilor
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.Plx 19 din 8 februarie 2010, cu dezbaterea pe fond, în procedură obişnuită, a propunerii legislative pentru acordarea unor tichete cadou de Paşti şi de Crăciun pensionarilor.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1045/18.09.2009)
· avizul negativ al Comisiei pentru buget, finanţe şi bănci (nr.22/39/16.02.2010)
· punctul de vedere negativ al Guvernului (nr.2651/20.10.2009).

Propunerea legislativă are ca obiect de reglementare crearea cadrului legal pentru acordarea unor tichete cadou de Paşte şi de Crăciun, pensionarilor care au o pensie mai mică de 1.500 lei lunar. Se propune ca valoarea tichetului cadou să fie de 200 lei şi să se indexeze anual, în raport cu indicele de inflaţie.
Comisia propune Plenului Camerei Deputaţilor respingerea iniţiativei legislative din următoarele  considerente:
· aplicarea prevederilor propunerii legislative ar conduce la apariţia unui tratament discriminatoriu, întrucât, potrivit legislaţiei în vigoare, există personal activ remunerat sub 1.500 lei;

· aplicarea propunerii legislative determină influenţe financiare reprezentând 0,4% asupra bugetului general consolidat, iar iniţiatorii nu precizează sursele financiare necesare aplicării măsurilor propuse.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile care au avut loc în şedinţa comisiei din 23 februarie 2010 a participat, în conformitate cu prevederile art.55 din Regulamentul Camerei Deputaţilor, d-na Doina Pârcălabu, preşedintele Casei Naţionale de Pensii şi alte drepturi de Asigurări Sociale.
La lucrările comisiei au fost prezenţi 16 deputaţi, din totalul de 20 membri ai comisiei.

Raportul comisiei a fost adoptat cu majoritate de voturi (un vot împotrivă şi 2 abţineri).
Propunerea legislativă a fost respinsă de Senat în şedinţa din 03 februarie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

Ioan Cindrea

Şef serviciu, 

Consilier parlamentar Elena MESAROŞ

Întocmit,

Expert parlamentar Decebal Stănescu

